Parodie in drie dele: redigeer (3) | mnr.muller
Posted on Oktober 21, 2008 by mnr.muller	Standaard
Lees gerus hoe ek die studente se eie opsommings ingespan het om hulle te laat dink oor hoe hulle eendag précis (die taalkundige term vir opsommings-skryf) kan onderrig. Die idee is kortliks om hulle éérs opsommings te laat skryf, dan mekaar se pogings krities te laat lees en dán hulle konstrukte (hulle verstáán van “opsommings”) aan te pas/uit te brei om die taalreëls met mekaar te onderhandel …en dan uiteindelik dit te internaliseer (oftewel te “leer”).
Op die ou manier sou onderwysers eers die taalreëls vanuit die niet (of die handboek uit) afgerammel het en ‘n paar oefeninge uit die handboek laat uitskryf het. (Gevolglik onthou niemand ooit enige précis-reëls nie!)
Interessant ook hoe die brein werk: volgens konstruktivistiese leerteorieë kan taal en skryf en lees (en die inhoude van ander leerareas) effektief met mekaar geïntegreer/versoen word tydens één les; in ‘n positivistiese klaskamer sou jy bloot besig gewees het met taal óf skryf óf lees (en definitief net met een leerarea se vakinhoud).
Op die ou manier stel onderwysers portefeuljes vir leerders saam om te bewys dat die nodige werk gedoen is en dat hulle korrek bepunt word vir elke opdrag; op die nuwe manier stel leerders portefeuljes saam om track te hou met wát hulle al geleer het en hoe om op hulle eie leer voort te bou.
Om jou eie werk te verbeter
In die opvolgles ná die parodieë as comments gepost is, het ek vir die BEd- en NOS-studente mekaar se parodieë uitgedeel – nie om te bepunt nie, maar om krities daarna te kyk: wat wérk en wat flop. Nie of ‘n spesifieke parodie 80% of 72% werd is nie, maar hóé verskillende studente die opdrag geïnterpreteer het; wat in elke parodie gewerk het, en watter taal- of storie-elemente die storie se vloei belemmer.
Só het ons gepraat oor paragrawe, direkte rede, idiomatiese taalgebruik, stereotipes, dialekte, waaghalsiger leestekengebruik, woordskaarsheid en dies meer.
Die derde stap dus, in hierdie opdrag, is om dadelik dít wat jy geleer het uit jou klasmaats se skryfwerk, toe te pas op jou eie storie en daaraan te skaaf voordat jy dit finaal ingee. Baie hedendaagse pedagoë heg hoë waarde aan leer-deur-te-reflekteer (ek ook!) – maar ons moet dit omskakel in aksie ook, sodat ons Bloom se taksonomie (kennis, begrip, toepassing, analise, sintese, evaluering) op sy kop kan keer en eindig in die middel – om dít wat jy deur jou besinnings wyser geraak het, ywerig toe te pas!
Nikita on Oktober 21, 2008 om 5:50 nm said:
Ek stem saam dat dit geleer kan word en kreatiewe skryfwerk ook…jy kort net ‘n goeie kreatiewe onnie! 🙂
Ek is mal oor hierdie grappie! Ek gaan hom op my blog gebruik, sal hom teruglink na jou, as jy nie omgee nie. Ek het net nou die dag die Internet deurgesoek vir hierdie soort grappies – van SA natuurlik…het ook gehoop om iets te kry van Ben/Bapsie…slegs in ou vorige vraestelle op die Dept se website! 🙂
Reply ↓	Carina on Oktober 22, 2008 om 11:28 vm said:
Waarom o waarom gee jy nie vir my kinders skool nie!!!
Reply ↓	Nikita on Oktober 22, 2008 om 6:42 nm said:
hi Carina…ek of mnrMuller…LOL! as jy van my praat..stuur hulle London toe,ek doen dit met graagte..:)